paragraph_text: Skupina 1 bila je jedna od devet kvalifikacijskih skupina za nogometno SP u Francuskoj 1998. godine. Kao pobjednik skupine izravno se kvalificirala Danska, a Hrvatska kojoj su ovo bile prve kvalifikacije za SP (kao i Bosni i Hercegovini i Sloveniji) drugim je mjestom izborila dodatne kvalifikacije koje su joj namijenile Ukrajinu. Prva utakmica odigrana je u Zagrebu 29. listopada 1997. Hrvatska je pobijedila 2:0 pogocima Bilića u 11. i Vlaovića u 49. minuti. U drugoj utakmici u Kijevu 15. studenog bilo je 1:1. Strijelac za Ukrajinu bio je Ševčenko u 5., a za Hrvatsku Bokšić u 27. minuti. Hrvatska je izborila nastup na svom prvom SP-u i osvojila broncu što ju je učinilo najboljim debitantom u povijesti svjetskih prvenstava.